FI Euroopan unionin virallinen lehti C 232/10

KOMISSION PÄÄTÖS,

annettu 29 päivänä kesäkuuta 2018,

EU:n rautateiden henkilöliikenteen turvallisuusfoorumin perustamisesta

(2018/C 232/03)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

sekä katsoo seuraavaa:

(1) Perussopimuksen 91 artiklan 1 kohdan a alakohdassa unionin ja jäsenvaltioiden tehtäväksi annetaan vahvistaa yhteisiä sääntöjä, joita sovelletaan kansainväliseen liikenteeseen jäsenvaltion alueelle tai sen alueelta taikka yhden tai useamman jäsenvaltion alueen kautta. Lisäksi 91 artiklan 1 kohdan d alakohdassa unionille annetaan valtuudet vahvistaa ”muut aiheelliset säännökset” yhteisen liikennepolitiikan toteuttamiseksi.

(2) Rautatieliikenteen matkustajien oikeuksista ja velvollisuuksista annetun asetuksen (EY) N:o 1371/2007 26 artiklassa velvoitetaan rautatieyritykset, rataverkon haltijat ja aseman haltijat sekä jäsenvaltiot huolehtimaan siitä, että Euroopan unionin rautatiejärjestelmää käyttävien matkustajien kuljetuksen aikana varmistetaan matkustajien henkilökohtainen turvallisuus. Niiden on myös toimittava yhteistyössä ja vaihdettava tietoja sellaisten toimien ehkäisemistä koskevista parhaista toimintatavoista, jotka todennäköisesti heikentävät turvatoimien tasoa.

(3) Rautateiden henkilöliikenteen turvatoimien parantamiseksi ja ottaen huomioon komission käynnistämä kuuleminen (1) on tarpeen, erityisesti rajatylittäviä turvatoimia ajatellen, tehostaa yhteistyötä jäsenvaltioiden kanssa ja niiden välillä rautatieasemilla ja junissa. Tätä varten komissio tarvitsee asiantuntijoista koostuvan neuvoa-antavan elimen asiantuntemusta. Sen vuoksi on aiheellista perustaa komission asiantuntijaryhmä ja määritellä sen tehtävät ja rakenne. Asiantuntijaryhmän olisi autettava laatimaan suosituksia, joilla autetaan jäsenvaltioita koordinoimaan rautatieliikenteen turvatoimia tehokkaasti riskien lieventämiseksi; tarjoamaan teknistä asiantuntemusta ja tukea riskinarvioinnin menetelmien päivittämiseksi ja panemiseksi täytäntöön; ja laatimaan ohjeistusta riskinhallintasuunnitelmia varten.

(4) Asiantuntijaryhmän olisi koostuttava jäsenvaltioiden viranomaisista, jotka ovat toimivaltaisia rautatieliikenteen henkilöliikenteen turvatoimien alalla.

(5) Joissakin asiantuntijaryhmän toiminnoissa olisi hyödynnettävä rautateiden asianomaisten sidosryhmien kokemuksia ja tietoja. Tällaisia sidosryhmiä voidaan nimetä erityisten alaryhmien jäseniksi julkisen hakumenettelyn jälkeen.

(6) Rautateiden teknisellä turvallisuudella on erityinen merkitys, sillä se voi edistää rautatieliikenteen turvatoimia tuntuvasti. Tämän vuoksi Euroopan unionin rautatievirastolle olisi myönnettävä tarkkailijan asema.

(7) Asiantuntijaryhmän jäseniä varten olisi vahvistettava tietojen luovuttamista koskevat säännöt.

(8) Henkilötietojen käsittelyssä olisi noudatettava Euroopan parlamentin ja neuvoston asetusta (EY) N:o 45/2001 (2).

(9) On syytä vahvistaa tämän päätöksen soveltamisaika, jonka olisi oltava kolme vuotta. Komissio harkitsee hyvissä ajoin, onko sen jatkaminen suotavaa,

ON PÄÄTTÄNYT SEURAAVAA:

1 artikla

Kohde

Perustetaan EU:n rautateiden henkilöliikenteen turvallisuusfoorumi, jäljempänä ’ryhmä’.

2 artikla

Tehtävät

Ryhmän tehtävänä on tarjota komissiolle neuvontaa ja asiantuntemusta rautatieliikenteen matkustajien turvatoimiin liittyvistä näkökohdista Euroopan unionin rautatieasemilla ja junissa sekä edistää tältä osin koordinointia ja yhteistyötä jäsenvaltioiden kanssa ja niiden välillä.

Sen tehtävänä on erityisesti

1. avustaa komissiota ja huolehtia tietojen ja kokemusten vaihdosta rautatieliikenteen turvatoimien alalla ja pohtia sitä, miten rajatylittävän rautatieliikenteen turvatoimet voidaan varmistaa parhaalla mahdollisella tavalla ja minkälaisen koordinointimekanismin avulla varmistettaisiin säännöllinen tietojen vaihto, jotta vältettäisiin koordinoimattomat kansallisen tason päätökset;

2. kehittää ja tarjota hyviä käytäntöjä ja teknistä neuvontaa seuraavista seikoista: a) tietojen antaminen matkustajille turvallisuushäiriön sattuessa; b) turvateknologia ja suunnitteluratkaisut, jotka on mukautettu rautatiealan erityispiirteisiin; c) henkilöstön turvallisuustarkastukseen liittyvät menettelyt ja asianmukainen turvakoulutus;

3. antaa neuvoja siitä, minkälaisen mekanismin avulla voidaan nopeasti arvioida lyhyellä varoitusajalla uusia uhkia ja turvallisuushäiriöitä ja miten päästään yhteisymmärrykseen ja sopimukseen siitä, miten on reagoitava prosessin aikana havaittujen uusien tai kasvaneiden riskien lieventämiseksi;

4. auttaa kehittämään ja päivittämään yhteisiä menetelmiä, joilla arvioidaan terrorismista rautatieliikenteen matkustajille ja henkilöstölle aiheutuvaa riskiä, ja raportoida näiden menetelmien soveltamisesta;

5. laatia ohjeistusta rautateiden turvaamisen riskinhallintaohjelmista, joissa käsitellään sellaisia rautateiden turvatoimia ja toimintojen palauttamistoimia, joita voidaan mukauttaa määriteltyjen kansallisten uhkatasojen muutosten mukaan;

6. edistää jäsenvaltioiden keskinäistä ja jäsenvaltioiden kanssa tehtävää yhteistyötä rautatieliikenteen turvatoimiin liittyvissä kysymyksissä.

3 artikla

Kuuleminen

Komissio voi kuulla ryhmää kaikista kysymyksistä, jotka liittyvät rautatieliikenteen matkustajien ja henkilöstön turvatoimiin.

4 artikla

Jäsenyys

1. Jäsenten on oltava jäsenvaltioiden kansallisia viranomaisia, jotka ovat toimivaltaisia rautatieliikenteen turvatoimien alalla.

2. Kunkin jäsenvaltion on nimettävä yksi edustaja ja yksi varajäsen. Kutakin edustajaa tai varajäsentä voi avustaa yksi rautateiden henkilöliikenteen turvatoimien asiantuntija, jotta varmistetaan korkeatasoinen tekninen asiantuntemus.

3. Jäseniä, jotka eivät enää pysty osallistumaan tehokkaasti asiantuntijaryhmän toimintaan ja jotka eivät kyseisen komission osaston mielestä täytä Euroopan unionin toiminnasta tehdyn sopimuksen 339 artiklassa asetettuja edellytyksiä tai jotka eroavat ryhmästä, ei enää kutsuta osallistumaan ryhmän kokouksiin, ja heidät voidaan korvata jäljellä olevan toimikautensa ajaksi toisella jäsenellä.

5 artikla

Puheenjohtaja

Ryhmän puheenjohtajana toimii komission liikenteen ja liikkumisen pääosaston (PO MOVE) edustaja tiiviissä yhteistyössä komission muuttoliike- ja sisäasioiden pääosaston (PO HOME) kanssa.

6 artikla

Toiminta

1. Ryhmä toimii liikenteen ja liikkumisen pääosaston pyynnöstä, kuullen muuttoliike- ja sisäasioiden pääosastoa, ja noudattaa asiantuntijaryhmiä koskevia komission horisontaalisia sääntöjä, jäljempänä ’horisontaaliset säännöt’ (3).

2. Ryhmän kokoukset pidetään pääsääntöisesti komission tiloissa.

3. Liikenteen ja liikkumisen pääosasto huolehtii sihteeripalveluista. Komission muiden osastojen, joita asia koskee, virkamiehet voivat osallistua ryhmän ja sen alaryhmien kokouksiin.

4. Ryhmä voi liikenteen ja liikkumisen pääosaston suostumuksella ja jäsentensä yksinkertaisella enemmistöllä päättää, että asian käsittely on julkinen.

5. Esityslistan kustakin kohdasta käyty keskustelu ja ryhmän antamat lausunnot on merkittävä pöytäkirjaan täsmällisesti ja kattavasti. Sihteeristö laatii pöytäkirjan puheenjohtajan alaisuudessa.

6. Ryhmä antaa lausuntonsa, suosituksensa ja raporttinsa yhteisymmärryksessä. Äänestysten tulos määräytyy jäsenten yksinkertaisella enemmistöllä. Vastaan äänestäneillä jäsenillä on oikeus siihen, että lausuntoon, suositukseen tai raporttiin liitetään yhteenveto heidän kantansa perusteluista.

7 artikla

Alaryhmät

1. Liikenteen ja liikkumisen pääosasto voi muuttoliike- ja sisäasioiden pääosastoa kuullen perustaa alaryhmiä tarkastelemaan erityisiä kysymyksiä liikenteen ja liikkumisen pääosaston määrittelemän toimeksiannon mukaisesti varmistaen samalla, ettei muiden olemassa olevien ryhmien kanssa ole tällä alalla päällekkäisyyksiä. Alaryhmät noudattavat toiminnassaan horisontaalisia sääntöjä ja raportoivat ryhmälle. Ne lakkautetaan heti, kun ne ovat suorittaneet toimeksiantonsa.

2. Liikenteen ja liikkumisen pääosasto voi muuttoliike- ja sisäasioiden pääosastoa kuullen nimittää asianomaisia sidosryhmiä alaryhmien jäseniksi julkisen hakumenettelyn jälkeen.

8 artikla

Kutsutut asiantuntijat

Liikenteen ja liikkumisen pääosasto voi muuttoliike- ja sisäasioiden pääosastoa kuullen kutsua asiantuntijoita, joilla on erityisasiantuntemusta jostakin esityslistalla olevasta asiasta, osallistumaan ryhmän tai alaryhmien työskentelyyn tapauskohtaisesti.

9 artikla

Tarkkailijat

1. Euroopan unionin rautatievirastolle myönnetään tarkkailijan asema. Yksityishenkilöille, organisaatioille ja muille julkisyhteisöille kuin jäsenvaltioiden viranomaisille voidaan myöntää tarkkailijan asema suoralla kutsulla tai hakuilmoituksen perusteella horisontaalisia sääntöjä noudattaen.

2. Tarkkailijan aseman saaneet organisaatiot tai julkisyhteisöt nimeävät edustajansa.

3. Puheenjohtaja voi sallia tarkkailijoiden ja niiden edustajien osallistumisen ryhmän keskusteluihin ja näiden asiantuntemuksen jakamisen. Niillä ei kuitenkaan ole äänioikeutta eivätkä ne osallistu ryhmän antamien suositusten tai ohjeiden laatimiseen.

10 artikla

Työjärjestys

Liikenteen ja liikkumisen pääosaston ehdotuksesta ja yhteisymmärryksessä liikenteen ja liikkumisen pääosaston kanssa ryhmä vahvistaa työjärjestyksensä jäsentensä yksinkertaisella enemmistöllä. Tämä tehdään asiantuntijaryhmien työjärjestysmallia ja horisontaalisia sääntöjä noudattaen (4).

11 artikla

Salassapitovelvollisuus ja turvallisuusluokiteltujen tietojen käsittely

Ryhmän jäsenten ja heidän edustajiensa sekä kutsuttujen asiantuntijoiden ja tarkkailijoiden on noudatettava

1. salassapitovelvollisuutta, jota perussopimusten ja niiden täytäntöönpanosääntöjen nojalla sovelletaan kaikkiin toimielinten jäseniin ja henkilöstöön;

2. unionin turvallisuusluokiteltujen tietojen suojaamista koskevia komission sääntöjä, jotka on vahvistettu komission päätöksissä (EU, Euratom) 2015/443 (5) ja 2015/444 (6).

Komissio voi toteuttaa kaikki aiheelliset toimenpiteet, jos kyseiset henkilöt eivät noudata näitä velvollisuuksia.

12 artikla

Avoimuus

1. Ryhmä ja sen alaryhmät on rekisteröitävä komission asiantuntijaryhmien ja muiden vastaavanlaisten elinten rekisteriin, jäljempänä ’asiantuntijaryhmien rekisteri’.

2. Asiantuntijaryhmien rekisterissä julkaistaan ryhmän kokoonpanosta seuraavat tiedot:

a) jäsenvaltioiden viranomaisten nimet;

b) tarkkailijoiden nimet;

c) alaryhmien jäsenten nimet.

3. Kaikki asiaankuuluvat asiakirjat, kuten kokousten esityslistat, pöytäkirjat ja osallistujien kannanotot, on asetettava saataville joko asiantuntijaryhmien rekisterissä tai erityisellä verkkosivustolla, johon on linkki rekisteristä. Pääsy tällaiselle verkkosivustolle ei saa edellyttää käyttäjän rekisteröitymistä, eikä sitä saa rajoittaa millään muullakaan tavalla. Varsinkin esityslista ja muut olennaiset tausta-asiakirjat on julkaistava hyvissä ajoin ennen kokousta ja pöytäkirja pian kokouksen jälkeen. Julkaisemisesta voi poiketa vain silloin kun katsotaan, että asiakirjan sisältämien tietojen ilmaiseminen vaarantaisi julkisen tai yksityisen edun suojan Euroopan parlamentin ja neuvoston asetuksen (EY) N:o 1049/2001 4 artiklassa määritellyllä tavalla.

13 artikla

Kokouskulut

1. Ryhmän ja alaryhmien toimintaan osallistuvat henkilöt eivät saa palkkiota tarjoamistaan palveluista.

2. Komissio korvaa ryhmän ja alaryhmien toimintaan osallistuvien henkilöiden matka- ja oleskelukulut. Kulut korvataan voimassa olevien komission säännösten mukaisesti ja vuosittaisessa määrärahojen kohdentamista koskevassa menettelyssä komission osastoille myönnettyjen käytettävissä olevien määrärahojen puitteissa.

14 artikla

Soveltaminen

Tätä päätöstä sovelletaan 13 päivään kesäkuuta 2021.

Tehty Brysselissä 29 päivänä kesäkuuta 2018. Komission puolesta Violeta BULC Komission jäsen

(1) Tiivistelmäraportti: Tiivistelmä rautateiden henkilöliikenteen turvatoimien parantamista koskeneesta kuulemisesta, SWD(2018) 400.

(2) Euroopan parlamentin ja neuvoston asetus (EY) N:o 45/2001, annettu 18 päivänä joulukuuta 2000, yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta (EYVL L 8, 12.1.2001, s. 1).

(3) Komission päätös C(2016) 3301, annettu 30 päivänä toukokuuta 2016, komission asiantuntijaryhmien perustamista ja toimintaa koskevien horisontaalisten sääntöjen vahvistamisesta.

(4) Ks. horisontaalisten sääntöjen 17 artikla.

(5) Komission päätös (EU, Euratom) 2015/443, annettu 13 päivänä maaliskuuta 2015, turvallisuudesta komissiossa (EUVL L 72, 17.3.2015, s. 41).

(6) Komission päätös (EU, Euratom) 2015/444, annettu 13 päivänä maaliskuuta 2015, EU:n turvallisuusluokiteltujen tietojen suojaamista koskevista säännöistä (EUVL L 72, 17.3.2015, s. 53).